Bø i VM-form: - De vinner nok stafetten likevel. Selv om de beste gutta sitter her!
- Det råeste du vil få se av meg i vinter, blir under VM. I fjor hadde jeg full klaff, og får jeg det her også, blir det bra, sier Bø til VG Nett.Sammen med Lars Berger kjørte Bø gjennom ei treningsøkt på Chiemgau Arena i formiddag. Mens tåka endelig lettet og fjellene rundt Ruhpolding kom til syne for første gang på dagesvis, var det lysglimt å se også på standplass - Bø skjøt fire fulle serier før han ga seg.- Det er helt konge. Kult å utligne oddsen litt, smiler han. I morgen åpner VM med mix stafett, og Emil Hegle Svendsen og Ole Einar Bjørndalen fyller herrekvoten for Norge. Det betyr hviledag for Bø og Lars Berger, som ikke tok akkurat dét spesielt tungt da de satte seg i bilen etter treningsøkta i dag. - De vinner nok stafetten likevel. Selv om de beste gutta sitter her, skrattet Bø.Da Bø stilte til start under VM i Khanty-Mansijsk i fjor, hadde han en fantastisk sesong bak seg. Alt hadde klaffet, og medvinden fortsatte også i Sibir - 23-åringen sto til slutt med tre gull og to bronsemedaljer. I år er utgangspunktet litt annerledes - en sykdomsperiode ved juletider gjorde at det stoppet seg litt for Bø. Men nå håper han at han likevel har klart å prikke inn toppformen. - Det har fungert bra på trening, men hvem bryr seg om det. Det er i konkurranser det gjelder, og jeg kan ikke garantere at jeg skyter fire fulle hus - men forutsetningene er bedre, sier han.Bø endte som vinner av verdenscupen i fjor, men det er en stund siden han skjønte at den ville ryke denne sesongen. Det gir mer ro til å konsentrere seg om VM. - Nå starter alle litt på scratch. Mesterskapene lever sitt eget liv, sier han. En som derimot må tenke begge deler, er Emil Hegle Svendsen. I fjor kjempet de to med nebb og klør i alle konkurranser, men i år har trønderen vært i bedre slag. - Han er den største favoritten, og har gjort det bra i år. Det er han som skal gjøre det for oss, men vi lusker i bakgrunnen. Om han ikke får det til, griper vi sjansen, smiler Bø.
Tarjei Bø har fått føle motgang på kroppen denne sesongen, men nå håper 23-åringen at toppformen er tilbake - helt i rute til VM.